Agt gevonnis ná 2016-terreuraanval in Frankryk’n Gedenkteken in Nice, in die suide van Frankryk, vir die slagoffers van die terreuraanval waarin 86 mense in 2016 dood is (Foto: Andrew Testa, The New York Times via Twitter) Agt mense, onder wie een vrou, is skuldig bevind in verband met die terroriste-aanval in 2016 in Nice, Frankryk, waarin 86 mense dood en 450 ander beseer is. The Guardian berig oorlewendes van die aanval het beskryf hoe die seefront-boulevard op 14 Julie 2016 soos ’n “oorlogsone” gelyk het nadat die Tunisiese aanvaller Mohamed Lahouaiej-Bouhlel teen ’n hoë spoed met ’n vragmotor in skare mense op die boulevard ingejaag het. Gesinne het die dag Bastilledag, Frankryk se nasionale vakansiedag, gevier. Na raming het 40 000 mense het op 14 Julie 2016 op die boulevard bymekaargekom om na ’n vuurwerkvertoning te kyk toe Lahouaiej-Bouhlel (31) kort voor 23:00 met ’n vragmotor in die skare mense ingejaag het. Hy het vir meer as 2 km langs die Promenade des Anglais in ’n wit Renault gery en doelbewus in groepe mense ingeswaai om die maksimum aantal sterftes en beserings te veroorsaak. Onder die vermoordes was 15 kinders, van wie die jongste twee jaar oud was. Die polisie het Lahouaiej-Bouhlel doodgeskiet toe hy ’n semi-outomatiese geweer uit die vragmotor se kajuit in die skares begin afvuur het. Twee dae later het die Islamitiese Staat verantwoordelikheid aanvaar vir die aanval, wat agt maande en een dag ná ’n vlaag terreurskietery en bomaanvalle in Parys gevolg het waarin 131 mense gesterf het, onder andere 90 by die Bataclan-konsertsaal, maar ondersoekers van die Franse teenterrorisme-eenheid was nie in staat is om enige bande tussen IS en die vragmotorbestuurder te bevestig nie. ’n Hof in Parys het die bestuurder se vriende, Chokri Chafroud (43) en Mohamed Ghraieb (47), Maandag skuldig bevind dat hulle deel was van die kriminele terreuroperasie en hulle 18 jaar tronkstraf opgelê. ’n Derde man, Ramzi Arefa (27), wat daarvan beskuldig word dat hy Lahouaiej-Bouhlel gehelp het om ’n wapen te bekom, is ook skuldig bevind en tot 12 jaar tronkstraf gevonnis. Vyf ander, vier mans en ’n vrou, is ook skuldig bevind vir hul aandeel in die aanval en is tot tronkstraf van twee tot agt jaar gevonnis op aanklag van wapenhandel of kriminele sameswering, maar sonder enige verband met terrorisme. Al die verdagtes het kennis van of betrokkenheid by die aanval ontken. Tydens die verhoor wat in September begin is, het die hof ontstellende getuienis aangehoor van bedroefde gesinne en oorlewendes van die tweede dodelikste slagting in Frankryk. Getuies het die gille en bloedvergieting beskryf toe die vragmotor die skares getref het. Die hof het gehoor Lahouaiej-Bouhlel sou nie die slagting kon pleeg sonder die hulp van sy drie vriende nie. Lahouaiej-Bouhlel het duidelike leidrade van potensiële medepligtiges gelaat. Ses minute voor hy met die aanval begin het, het hy ’n teksboodskap aan Arefa, ’n Frans-Tunisiese kennis wat hom van dagga, kokaïen en ’n geweer voorsien het, gestuur en gesê hy wil nog vyf wapens vir “Chokri en sy vriende” hê. Dit het ’n ander vriend, Chafroud, ’n mede-Tunisiër, betrek wat gesukkel het om werk en verblyf te kry. Ghraieb, wat in Tunisië gebore is, maar Franse nasionaliteit gehad het en wat by die ontvangstoonbank van ŉ hotel gewerk het, is daarvan beskuldig dat hy die namens Lahouaiej-Bouhlel uitgevind het hoe ’n vragmotor gehuur kan word. Chafroud, Ghraieb en Arefa het te kenne gegee dat Lahouaiej-Bouhlel hulle opgesweep het. Die twee is dae tevore saam met hom in die vragmotor afgeneem, maar het gesê hulle het gedink dit is ’n voertuig van sy werkplek. Lahouaiej-Bouhlel was ’n afleweringsbestuurder. Lahouaiej-Bouhlel is drie weke voor die gruweldaad in Nice deur die polisie ondervra nadat sy vrou gekla het hy het haar in 2014 aan daaglikse gesinsgeweld onderwerp het. Lahouaiej-Bouhlel het in die weke voor die aanval belangstelling in Islam begin toon en het jihadistiese webwerwe besoek. Chafroud is in die hof uitgevra oor boodskappe wat hy aan Lahouaiej-Bouhlel gestuur het waarin genoem word dat hy ’n vragmotor met “2 000 ton yster vul, die remme sny en ek sal kyk”. Chafroud het aan die hof gesê dit was ’n grap en dat hy as kind getraumatiseer is toe ’n vriend voor hom deur ’n vragmotor omgery is. Ghraieb het enige kennis van die aanval of terrorisme ontken. Op die vraag hoekom hy ná die aanval langs die promenade gestap het om die nasleep waar te neem, het hy gesê dit was op pad huis toe. Arefa het dagga en kokaïen aan Lahouaiej-Bouhlel verkoop en vir hom ’n wapen gevind deur ’n Albanese dwelmkontak. Op ’n vraag van die regter waarvoor hy dink die geweer gebruik sou word, het Arefa gesê: “Dit kan jou dalk skok, maar ek het myself nooit die vraag afgevra nie”. Hy het enige kennis van of verband met terrorisme ontken. Terwyl die verhoor Maandag afgehandel is, het Alexa Dubourg, die advokaat-generaal wat die staat verteenwoordig, beklemtoon dat die verhoor nie sal vergoed vir die “groot, onpeilbare” pyn van die bedroefdes of die oorlewendes wat “die gruwel” van daardie dag vertel het nie. Sy het egter gesê die straf moet by die misdaad pas. Ghraieb en Chafroud se prokureurs het vir hul vryspraak gepleit, en gesê daar is ’n tekort aan bewyse. Die agt het 10 dae om teen hul skuldigbevinding en vonnisoplegging te appelleer.